ഫാ. ജോസഫ് വലിയതാഴത്ത് അക്ഷരനഗരിയുടെ ദര്ശന മുഖം കോട്ടയം: അക്ഷരനഗരിയിലെ സാംസ്കാരികതയുടെ സംഘാടകനും സംവിധായകനും ദാര്ശനികനും ആവിഷ്കാരകനുമായിരുന്നു കഴിഞ്ഞദിവസം അന്തരിച്ച ഫാ. ജോസഫ് വലിയതാഴത്ത്. കോട്ടയംകാര്ക്കു വേര്തിരിവുകളില്ലാതെ ഒത്തുകൂടുവാന് ഒരു പൊതുവേദിയില്ലായിരുന്ന എണ്പതുകളുടെ കാലത്താണ് ഫാ. ജോസഫ് വലിയതാഴത്ത് എന്ന വൈദികന്റെ മനസില് ദര്ശന സാംസ്കാരികകേന്ദ്രം എന്ന ആശയം രൂപം കൊള്ളുന്നത്. ദര്ശന സാംസ്കാരിക കേന്ദ്രം എന്ന പ്രസ്ഥാനത്തെ വിഭാവന ചെയ്തു വിഭവ സമാഹരണം നടത്തി. കല്ലിന്മേല് കല്ലുവച്ചു പണിതുയര്ത്തിയത് ഇദ്ദേഹമായിരുന്നു. അന്താരാഷ്ട്ര പുസ്തകമേള എന്ന ആശയം നാണ്യവിളകള് മാത്രം വിളയുന്ന കോട്ടയത്തെ മണ്ണില് കുഴിച്ചിട്ടു വെള്ളംകൊടുത്തു വളമിട്ടു വലിയതണല്മരമായി വളര്ത്തിയതും അദ്ദേഹമായിരുന്നു. അക്കാലത്ത് കേരളത്തിലും ഇന്ത്യയിലെ മറ്റു സംസ്ഥാനങ്ങളില്നിന്നും മാത്രമല്ല, വിദേശങ്ങളില്നിന്നുപോലും പ്രസാധകരും പുസ്തക പ്രേമികളും പുസ്തകമേളയില് പങ്കെടുക്കാന് എത്തിയിരുന്നു. ഭാരതത്തിന്റെ മഹത്തായ സാംസ്കാരിക പൈതൃകം സാധാരണക്കാരനുകൂടി അവകാശപ്പെട്ടതാണെന്ന വിശ്വാസത്തില് ഭരതനാട്യവും കര്ണാടക സംഗീതവും വീണയും വയലിനും യോഗയുമെല്ലാം അഭ്യസിപ്പിക്കാനുള്ള വേദിയായി കലാദര്ശനയെ വളര്ത്തിയെടുക്കാനും അച്ചനു കഴിഞ്ഞു. പണമുള്ളവര്ക്കുമാത്രം സാധിക്കുന്നതായിരുന്നു കലാരംഗത്തെ വലിയ പണ്ഡിതന്മാരുടെ ശിഷ്യത്വം. ആ പ്രവണത പൊളിച്ചെഴുതി സാധാരണക്കാര്ക്കും അവയൊക്കെ സ്വായത്തമാക്കാമെന്ന് അച്ചന് തെളിയിച്ചു. ഭരതനാട്യവും മോഹിനിയാട്ടവും മറ്റും പഠിപ്പിക്കാന് അദ്ദേഹം കലാമണ്ഡലം പോലുള്ള പ്രസ്ഥാനങ്ങളില്നിന്ന് ഗുരുക്കന്മാരെ കോട്ടയത്തുകൊണ്ടുവന്നു. അവരുടെ കീഴില് കലാഭ്യസനം നടത്താന് അക്കാലത്ത് വെറും 30 രൂപയായിരുന്നു ദര്ശനയിലെ ഫീസ്. ചലച്ചിത്ര സൊസൈറ്റിയും മതസാഹോദര്യ ചര്ച്ചകളും അഴിമതിവിരുദ്ധ ബോധവത്കരണ ശ്രമങ്ങളും കറന്റ് അഫയേഴ്സ് ഫോറവുമെല്ലാം നടന്നത് ഒരൊറ്റ കുടക്കീഴിലായിരുന്നു. അവയെല്ലാം സംഘടിപ്പിക്കാനുള്ള കഷ്ടപ്പാടുകളില് അദ്ദേഹം മുന്നില്നിന്നു. ഒടുവില്, ഗുണഫലങ്ങള് അനുഭവിക്കുന്നനേരം അദ്ദേഹം പിന്നിലൊതുങ്ങും. ആയിരങ്ങള്ക്കു വേദിയൊരുക്കി നല്കിയ അദ്ദേഹം ഒരു വേദിയിലും മുഖ്യസ്ഥാനത്തു പ്രത്യക്ഷപ്പെട്ടിട്ടില്ല. നിശബ്ദമായ സേവനം അതിന്റെ വാച്യാര്ഥവും ഭാവാര്ഥവുമെല്ലാം വലിയതാഴത്തച്ചന് തന്നെ. സാന്ത്വനപ്രവര്ത്തനങ്ങളിലേക്കു തിരിഞ്ഞ വലിയതാഴത്തച്ചന് നവദര്ശന എന്ന പേരില് മഹത്തായ ഒരു പ്രസ്ഥാനത്തിനു തുടക്കം കുറിച്ചു. തൊട്ടതെല്ലാം പൊന്നാക്കുന്ന ആ കരവൈഭവം നവദര്ശനയെയും ഉയരങ്ങളിലെത്തിച്ചു. കര്മ മണ്ഡലം കോട്ടയത്തുനിന്ന് പുളിയന്മലയിലേക്ക് മാറിയപ്പോള് അവിടെ നവദര്ശന കലാ ഗ്രാമിനും അദ്ദേഹം തുടക്കമിട്ടു. വലിയ താഴത്തച്ചന് വെറുതേ ഇരുന്നിട്ടില്ല. ഒരു നിമിഷംപോലും വെറുതേ പാഴാക്കിയിട്ടുമില്ല. ആരേയും വെറുക്കാനറിയാത്ത അദ്ദേഹത്തിന് ഒരു പക്ഷേ, ഒരു വാക്കിനോടു വെറുപ്പായിരുന്നു അലസത എന്ന വാക്കിനോട്. ഏകാഗ്രമനസോടെ, ദൃഢനിശ്ചയത്തോടെ, മുന്നേറാന് കൊതിക്കുന്ന സുകൃതികള്ക്ക് വലിയ താഴത്തച്ചന്റെ ജീവിതത്തെക്കാള് മികച്ച ഒരു പാഠപുസ്തകമില്ല.